El foment, la defensa i la millora de la qualitat dels productes alimentaris que gaudeixen d'unes característiques diferencials i de qualitat han estat prioritats de l'Administració.
Per aquest motiu, el Departament d'Agricultura, Ramaderia, Pesca, Alimentació i Medi Natural (DAAM) dóna suport als productes que segueixen un programa comunitari i nacional de qualitat, concretament als productes que gaudeixen d'un distintiu comunitari de denominació d'origen protegida (DOP), indicació geogràfica protegida (IGP), denominació d'origen vitivinícola protegida (DOP), indicació geogràfica protegida vitivinícola (IGP) i especialitat tradicional garantida (ETG).
Els distintius d'origen i qualitat dels productes agroalimentaris DOP vitivinícola, DOP, IGP i ETG possibiliten la protecció i la valoració dels productes de la terra que presenten característiques diferencials pel seu origen o pels mètodes de producció i/o elaboració i estan regulats a la Llei 14/2003, de 13 de juny, de qualitat agroalimentària, i a la Llei 15/2002, de 27 de juny, d'ordenació vitivinícola.
L'artesania alimentària, també regulada per la Llei 14/2003, es defineix com l'activitat d'elaboració i transformació de productes alimentaris que compleixen els requisits que assenyala la legislació en aquesta matèria i estan subjectes, durant tot el procés productiu, a unes condicions que garanteixen a les persones consumidores un producte final individualitzat, de bona qualitat i amb característiques diferencials obtingudes gràcies a les petites produccions controlades per la intervenció personal artesana.
L'artesania ocupa un punt important d'inflexió entre el consum del producte sense transformar i la indústria de l'alimentació.
Les entitats associatives d'artesans i artesanes sense ànim de lucre proporcionen a les persones associades assessorament i informació sobre l'adaptació a les noves tecnologies, i al mateix temps uneixen esforços per assolir objectius comuns que beneficiïn el conjunt de persones artesanes associades i que augmentin el coneixement de la producció artesanal alimentària entre les persones consumidores.
El Programa de desenvolupament rural de Catalunya (PDR) de 2007-2013, aprovat per la Comissió Europea el 15 de febrer de 2008 mitjançant la Decisió C(2008)702, preveu una mesura per fomentar els distintius d'origen i qualitat dels programes de qualitat d'aliments però només per als productes registrats a la Comissió Europea i els lligats amb la producció.
L'Ordre AAM/240/2011, de 16 de setembre, va aprovar les bases reguladores del ajuts destinats a la promoció i la certificació dels productes amb distintius d'origen i qualitat dels aliments i l'artesania alimentària a Catalunya que resultaven exclosos de la mesura auxiliada a través del PDR (DOGC núm. 5975, de 30.9.2011).
L'Ordre AAM/198/2012, de 26 de juny, va modificar les bases reguladores del ajuts destinats a la promoció i la certificació dels productes amb distintius d'origen i qualitat dels aliments i l'artesania alimentària a Catalunya aprovades mitjançant l'Ordre AAM/240/2011, de 16 de setembre, i va convocar els ajuts per a l'any 2012 (DOGC núm. 6164, de 5.7.2012).
El Departament d'Agricultura, Ramaderia, Pesca, Alimentació i Medi Natural vol continuar fomentant la promoció i certificació dels productes amb distintius d'origen i qualitat dels aliments i l'artesania alimentària a Catalunya.
Per aquest motiu, es publica aquesta ordre d'ajuts per als distintius d'origen i qualitat DOP vitivinícola, DOP, IGP, ETG dels productes inscrits en el registre comunitari no lligats directament a la producció i dels productes amb reconeixement transitori, que no es poden acollir al PDR, i per a la certificació dels distintius d'origen i qualitat de les DOP i IGP vitivinícoles, DOP, IGP i ETG, així com per a la promoció de l'artesania alimentària.
El règim d'aquests ajuts serà el que estableix el Reglament (CE) 1998/2006 de la Comissió, de 15 de desembre de 2006, relatiu a l'aplicació dels articles 87 i 88 del Tractat als ajuts de minimis (DOUE L-379, de 28.12.2006).
Conseqüentment, valorada la conveniència de donar suport als productes que segueixen un programa comunitari i nacional de qualitat i al sector de l'artesania alimentària, mitjançant un ajut econòmic, d'acord amb l'article 92 del Decret legislatiu 3/2002, de 24 de desembre, pel qual s'aprova el Text refós de la Llei de finances públiques de Catalunya, a proposta de la Direcció General d'Alimentació, Qualitat i Indústries Agroalimentàries, i en ús de les atribucions que m'han estat conferides,
Modificació de l'annex de l'Ordre AAM/240/2011, de 16 de setembre
1.1 S'afegeix un nou apartat 2.4 a l'annex de l'Ordre AAM/240/2011, que queda redactat de la manera següent:
"2.4 Per a la realització de les actuacions que estableix l'apartat 2.1.1 relatives a la promoció, són subvencionables els pagaments indispensables realitzats anteriorment a la data de la convocatòria".
1.2 Es modifica l'apartat 8.1.b) de l'annex de l'Ordre AAM/240/2011, que queda redactat de la manera següent:
"b) En el cas d'una DOP o IGP, a més, logotip propi que identifica la DOP/IGP.
Només en el cas que el producte ja estigui inscrit en el registre comunitari també és obligatori el logotip de la UE de DOP/IGP d'acord amb el Reglament (CE) 628/2008 de la Comissió, de 2 de juliol de 2008, que modifica el Reglament 1898/2006, que estableix les disposicions d'aplicació del Reglament (CE) 510/2006 del Consell, sobre la protecció de les indicacions geogràfiques i de les denominacions d'origen dels productes agrícoles i alimentaris."
1.3 Es suprimeix l'apartat 10.3 d) Relació de les factures i dels justificants, de l'annex de l'Ordre AAM/240/2011.
1.4 Es modifica l'apartat 10.3.e) de l'annex de l'Ordre AAM/240/2011, que queda redactat de la manera següent:
"e) Portar una comptabilitat analítica de costos referent a l'ajut, que serà susceptible de comprovació per l'Administració."
2.1 Convocar, per a l'any 2013, els ajuts destinats a la promoció i la certificació dels productes amb distintius d'origen i qualitat dels aliments i l'artesania alimentària a Catalunya d'acord amb les bases reguladores aprovades per l'Ordre AAM/240/2011, de 16 de setembre, i modificades per l'Ordre AAM/198/2012, de 26 de juny, i per l'article anterior.
2.2 El termini de presentació de sol·licituds serà des de l'endemà de la publicació d'aquesta Ordre en el DOGC fins al 13 de setembre de 2013, inclòs.
2.3 Aquests ajuts van a càrrec de la partida pressupostària AG06/D/482000100/6130 dels pressupostos del Departament d'Agricultura, Ramaderia, Pesca, Alimentació i Medi Natural per a l'any 2013 dotada amb un import de 160.000,00 euros.
Aquesta dotació pressupostària es distribueix de la manera següent:
- Per a la promoció dels distintius d'origen i qualitat DOP, IGP, ETG dels productes inscrits en el registre comunitari no lligats directament a la producció i dels productes amb reconeixement transitori: 30.000,00 euros.
- Per a la certificació dels distintius d'origen i qualitat de les DOP vitivinícoles, DOP, IGP i ETG: 100.000 euros.
- Per a la promoció de l'artesania alimentària a Catalunya: 30.000 euros.
2.4 Les persones beneficiàries han de realitzar i pagar les actuacions objecte dels ajuts, imputables a l'anualitat 2013, i compreses entre el 16 d'octubre de 2012 i el 15 d'octubre de 2013, ambdós inclosos, i justificar-les davant del DAAM abans del 25 d'octubre de 2013, per tal que com a màxim el dia 10 de desembre de 2013 es pugui procedir a la certificació i comprovació de l'execució de les activitats previstes.
2.5 L'òrgan instructor dels expedients d'ajut és el Servei de Promoció de la Qualitat Agroalimentària.
2.6 L'òrgan competent per emetre la resolució sobre les sol·licituds és la persona titular de la Direcció General d'Alimentació, Qualitat i Indústries Agroalimentàries.
A aquests efectes es nomena una Comissió de valoració, que serà l'òrgan col·legiat encarregat de valorar les sol·licituds d'ajuts i que estarà formada pel subdirector o la subdirectora general amb competència en qualitat agroalimentària, el subdirector o subdirectora general amb competència en agricultura i el/la cap de Servei de Promoció de la Qualitat Agroalimentària.
2.7 El termini màxim per emetre la resolució i notificar-la per escrit a la persona sol·licitant serà de quatre mesos, a comptar des de la data en què finalitza el termini de presentació de sol·licituds.
2.8 Contra la resolució de concessió del director o la directora general d'Alimentació, Qualitat i Indústries Agroalimentàries, que no posa fi a la via administrativa, es podrà interposar recurs d'alçada davant el conseller o consellera d'Agricultura, Ramaderia, Pesca, Alimentació i Medi Natural en el termini d'un mes a comptar a partir de l'endemà de la notificació de la resolució, sense perjudici que se'n pugui interposar qualsevol altre que es consideri adient.
En cas de silenci administratiu, el recurs d'alçada davant el conseller o la consellera d'Agricultura, Ramaderia, Pesca, Alimentació i Medi Natural es podrà interposar en el termini de tres mesos a comptar a partir de la data en què s'exhaureixi el termini per resoldre i notificar, tal com estableix l'apartat anterior.
2.9 Els ajuts concedits es faran públics al web http://www.gencat.cat/agricultura/ajuts/ fent ús dels mitjans electrònics establerts.
Els ajuts que superin els 3.000 euros es publicaran, a més, en el Diari Oficial de la Generalitat de Catalunya.